PTG มอบเครื่องดื่ม “กาแฟพันธุ์ไทย” ส่งกำลังใจทีมแพทย์ฉีดวัคซีน
PTG มอบเครื่องดื่ม “กาแฟพันธุ์ไทย” ส่งกำลังใจถึงทีมแพทย์ฉีดวัคซีนโควิด-19
PTG มอบเครื่องดื่ม “กาแฟพันธุ์ไทย” ส่งกำลังใจถึงทีมแพทย์ฉีดวัคซีนโควิด-19
7 มิ.ย. 2564

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG  กล่าวถึงการระบาดของไวรัสโควิด-19 ระลอกใหม่ ที่ส่งผลกระทบในวงกว้างอย่างรวดเร็ว แม้รัฐบาลจะใช้มาตรการป้องกันควบคุมโรคหลายมาตรการ ก็ไม่สามารถหยุดยั้งการแพร่ระบาดได้ แต่สิ่งที่เป็นความหวังของประเทศ และคนไทยในขณะนี้ คือ วัคซีนป้องกันโควิด-19 ที่หลายหน่วยงานเร่งจัดหา และเตรียมฉีดวัคซีน เพื่อให้ประชาชนได้รับการสร้างเสริมภูมิคุ้มกันอย่างมีประสิทธิภาพ สามารถป้องกันการติดเชื้อโควิด-19 ได้มากที่สุด เท่าที่จะทำได้
ทั้งนี้ PTG ขอเป็นส่วนหนึ่งในการสนับสนุนให้คนไทยได้ฉีดวัคซีนป้องกันโควิด-19 เพื่อสร้างภูมิคุ้มกันหมู่ และเป็นกำลังใจให้กับบุคลากรทางการแพทย์  โดยเฉพาะแพทย์ พยาบาล และบุคลากรทางการแพทย์ ที่มาบริการฉีดวัคซีนป้องกันโควิด จำนวน 10,000 โดส ให้กับคณะนักกีฬา เจ้าหน้าที่ และบุคลากรทางการกีฬา กระทรวงการท่องเที่ยวและกีฬา ที่จะเดินทางไปเข้าร่วมการแข่งขันกีฬาระดับนานาชาติ และปฏิบัติหน้าที่ในประเทศ เพื่อร่วมสร้างภูมิคุ้มกันหมู่ และยับยั้งการแพร่ระบาดของโควิด-19
โดย PTG จัดเครื่องดื่ม “กาแฟพันธุ์ไทย” มาบริการฟรีกับบุคลากรทางการแพทย์ ที่ศูนย์ฉีดวัคซีนนอกโรงพยาบาล ที่กระทรวงการท่องเที่ยวและกีฬา ตั้งขึ้นเฉพาะกิจ บริเวณชั้นล่าง อินดอร์สเตเดี้ยม หัวหมาก การกีฬาแห่งประเทศไทย (กกท.) ระหว่างวันที่ 7-30 มิถุนายน 2564 ตั้งแต่ 10.00 น. เป็นต้นไป โดยมี นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นผู้รับมอบ
“ที่ผ่านมา PTG ได้ให้การสนับสนุนภาครัฐในการขับเคลื่อนมาตรการต่างๆ อย่างต่อเนื่อง พร้อมร่วมบริจาคน้ำดื่มบรรจุขวด ภายใต้แบรนด์ PT ขนาด 1.5 ลิตร ให้กับโรงพยาบลบุษราคัม โรงพยาบาลสนามต่างๆ ในกรุงเทพมหานคร และต่างจังหวัด รวมทั้ง มอบเครื่องดื่ม “กาแฟพันธุ์ไทย” ให้ฟรีกับบุคลากรทางการแพทย์ ในสังกัดกระทรวงสาธารณสุข เพื่อแทนคำขอบคุณ และให้กำลังใจ  โดยบริษัทฯ มีความมุ่งมั่นในการร่วมช่วยเหลือสังคม และประเทศให้รอดพ้นวิกฤตโควิด-19 ไปด้วยกัน”  นายพิทักษ์ กล่าว